Ρόμπερτ Πάουελ

Ο Ρόμπερτ Πάουελ (Robert Powell, 1 Ιουνίου 1944) είναι Βρετανός ηθοποιός της τηλεόρασης και του κινηματογράφου, περισσότερο γνωστός για τον πρωταγωνιστικό ρόλο στην ταινία Ο Ιησούς από την Ναζαρέτ (1977) και για τον ρόλο του ως Richard Hannay. Είναι επίσης γνωστός για τους ρόλους του ως Mark Williams στο ιατρικό δράμα του BBC One Holby City, ως David Briggs στο sitcom The Detectives, μαζί με τον Jasper Carrott, και ως Tobias 'Toby' Wren στο δράμα επιστημονικής φαντασίας Doomwatch.

Η χαρακτηριστική φωνή του έχει γίνει γνωστή σε διαφημίσεις και ντοκιμαντέρ, κυρίως στα ντοκιμαντέρ για τον Β' Παγκόσμιο Πόλεμο, συμπεριλαμβανομένων των World War II in HD Colour, Hitler's Bodyguard, The Story of the Third Reich, Secrets of World War II.

Βιογραφία 
Ο Ρόμπερτ Πάουελ γεννήθηκε στο Σάλφορντ, κοντά στο Μάντσεστερ, την 1η Ιουνίου 1944. Είναι γιος της Κάθλην (Ντέηβις) και του Τζον Γουίλσον Πάουελ. Φοίτησε στο Manchester Grammar School και στο Royal College of Advanced Technology του Σάλφορντ.

Το 1964 μετακόμισε στο Λονδίνο και αφοσιώθηκε στην υποκριτική τέχνη. Η καριέρα του στον κινηματογράφο ξεκίνησε με αρκετούς δευτερεύοντες ρόλους σε ταινίες εποχής, σε περιπέτειες και σε ταινίες τρόμου. Συνέχισε με πρωταγωνιστικούς σε περισσότερο καλτ και κλασικά φιλμ, όπως το Μάλερ, Τα τέσσερα φτερά, Φρανκεστάιν, Τα 39 σκαλοπάτια, Σάκα Ζουλού, Το άσυλο.

Καριέρα 
Ο Πάουελ ξεκίνησε την καριέρα του στην υποκριτική ως προπτυχιακός φοιτητής. Σχεδίαζε να γίνει δικηγόρος και το 1963-64 άρχισε να φοιτά στο Manchester College of Commerce ενώ την ίδια περίοδο ξεκίνησε μαθήματα υποκριτικής με καθηγητή τον Τρέβορ Ναν. Στο College of Commerce ανέλαβε διάφορους ρόλους μαζί με τον Bernard Brandon προκειμένου να διαπιστώσει ποιος ρόλος χάριζε "τα μεγαλύτερα γέλια". Αυτή η πρώιμη εμπειρία του στην κωμωδία συνεχίστηκε με τον Jasper Carrott. Μετά από αυτό, προσλήφθηκε στο θέατρο Stoke-on-Trent. Ο πρώτος του κινηματογραφικός ρόλος ήταν στην ταινία Η μεγάλη ληστεία του τρένου όπου έπαιξε έναν οδηγό τρένου. Είχε έναν μικρό ρόλο στην ταινία Ληστεία αλά ιταλικά (1969), όπου έπαιξε ένα μέλος της σπείρας. Ο Πάουελ έπρεπε να περιμένει λίγα χρόνια για την πρώτη του επιτυχία, η οποία ήρθε το 1970 με τη μίνι σειρά επιστημονικής φαντασίας Doomwatch του BBC όπου ενσάρκωσε τον επιστήμονα Τόμπι Ρεν.

Μετά την επιτυχία του Doomwatch, ο Πάουελ έγινε δημοφιλής και ακολούθησαν πρωταγωνιστικοί ρόλοι σε αρκετές παραγωγές του BBC, συμπεριλαμβανομένων τηλεοπτικών διασκευών των μυθιστορημάτων Sentimental Education (1970) και Jude the Obscure (1971). Επίσης εμφανίστηκε στην σειρά του 1975 Looking for Clancy, το οποίο βασίστηκε στο μυθιστόρημα του Frederic Mullally Clancy.

Για αρκετά χρόνια ο Πάουελ συνέχισε με συχνές εμφανίσεις στην τηλεόραση και με περιστασιακές εμφανίσεις στον κινηματογράφο, ενσαρκώνοντας τον Αυστριακό συνθέτη Γκούσταβ Μάλερ στην ταινία του Κεν Ράσελ Mahler (1974) και ως λοχαγός Γουόκερ στην ταινία του Ράσελ Tommy (1975).

Ύστερα ενσάρκωσε τον Ιησού από την Ναζαρέτ στη μίνι σειρά Ο Ιησούς από τη Ναζαρέτ (1977), μετά από μια επιτυχημένη δεύτερη οντισιόν στον Φράνκο Τζεφφιρέλλι. Αυτή η τηλεοπτική ταινία σε τέσσερα μέρη είχε τα μεγαλύτερα ονόματα του κινηματογράφου, συμπεριλαμβανομένων των Λόρενς Ολίβιε ως Νικόδημο, τον Έρνεστ Μποργκνάιν ως Ρωμαίο εκατόνταρχο, τον Στέισι Κιτς ως Βαραββά, τον Κρίστοφερ Πλάμερ ως Ηρώδη Αντίπα, τον Μάικλ Γιορκ ως Ιωάννη τον Βαπτιστή, τον Ίαν Μακ Σέιν ως Ιούδα Ισκαριώτη, τον Ροντ Στάιγκερ ως Πόντιο Πιλάτο και τον Τζέιμς Μέισον ως Ιωσήφ τον από Αριμαθαίας. Για αυτόν τον ρόλο, ο Πάουελ ήταν υποψήφιος για βραβείο BAFTA και κέρδισε βραβείο Καλύτερου Ηθοποιού από το TVTimes.

Ο Ιησούς από την Ναζαρέτ 
Κορυφαία στιγμή στην καριέρα του είναι το έτος 1974, όπου τον καλούν στο κάστινγκ για την υπερπαραγωγή Ο Ιησούς από τη Ναζαρέτ του Φράνκο Τζεφφιρέλλι. Ο Πάουελ παρουσιάζεται στην επιτροπή διανομής ρόλων, χωρίς πολλές ελπίδες, μιας και ο σκηνοθέτης είχε, όπως λέγεται, στο μυαλό του σαν πιθανούς Μεσσίες επώνυμους ηθοποιούς της εποχής όπως τον Αλ Πατσίνο και τον Ντάστιν Χόφμαν.Τελικά, γίνεται ο πασίγνωστος και αγαπημένος Ιησούς από τη Ναζαρέτ και από τότε κάνει μια προσπάθεια να χρησιμοποιήσει την επωνυμία του στο Χόλιγουντ. Εκεί όμως οι περισσότεροι σκηνοθέτες διστάζουν να δώσουν στον «άνθρωπο που υποδύθηκε τον Ιησού», ρόλους «γήινους», ρόλους «ανθρώπινης αδυναμίας».

Ο Πάουελ για τον «Ιησού από τη Ναζαρέτ» 

 Όταν κλήθηκα να υποδυθώ τον Ιησού, ήμουν 31 ετών και ομολογώ ότι μέχρι τότε δεν είχα κανένα ιδιαίτερο ενδιαφέρον για τη θρησκεία και καμία απολύτως γνώμη για τον Χριστό. Τώρα, ύστερα από 9 μήνες γυρισμάτων σε επιβλητικά τοπία του Μαρόκου και της Τυνησίας, μπορώ να πω ότι πραγματικά πιστεύω στον Ιησού, ακόμη και αν δεν πηγαίνω τακτικά στην εκκλησία.
 Στη σκηνή της Σταύρωσης, ήμουν λίγο νευρικός, ίσως και από την εξάντληση που ένιωθα, ύστερα από τη δίαιτα 12 ημερών που είχα επιβάλει στον εαυτό μου, πριν από το γύρισμα, για να φαίνομαι όσο πιο ρεαλιστικός μπορούσα.
 Κάποια στιγμή κοιτάζοντας στον καθρέφτη, αναγνώρισα στο είδωλό μου τον Ιησού. Μου φάνηκε ότι είδα την εικόνα που έχει ο καθένας από εμάς γι΄ Αυτόν, όταν προσπαθούμε να τον φανταστούμε. Την εικόνα που έχω συγκρατήσει από παιδί.
 Πραγματικά ελπίζω στο μνημόσυνό μου, να με θυμούνται και να με αποκαλούν όλοι ως «τον άνθρωπο που υποδύθηκε τον Ιησού».

Προσωπική ζωή 
Το 1975 ο Πάουελ παντρεύτηκε στο Μαρόκο την χορεύτρια του Pan's People Μπαμπς Λορντ προτού αναλάβει τον πρωταγωνιστικό ρόλο στην ταινία Ο Ιησούς από την Ναζαρέτ. Στις 23 Νοεμβρίου 1977 απέκτησαν έναν γιο, τον Μπάρνεϋ, και το 1979 απέκτησαν μια κόρη, την Κέιτ. Μεγάλη του αγάπη είναι τα ταξίδια με σκάφος ανά τον κόσμο.

Φιλμογραφία

Παραπομπές

Εξωτερικοί σύνδεσμοι 
Ρόμπερτ Πάουελ στο IMDb
Ρόμπερτ Πάουελ  στο cine.gr 

Άγγλοι άνδρες ηθοποιοί φωνής
Άγγλοι άνδρες ηθοποιοί κινηματογράφου
Άγγλοι άνδρες ηθοποιοί τηλεόρασης